
Δευτέρα, 09 Νοεμβρίου 2026
ΔΕΛΤΙΟ ΤΥΠΟΥ
Διάσωση 18 αλλοδαπών και εντοπισμός 13 σορών εντός λέμβου νοτιοδυτικά των Καλών Λιμένων - Απαγόρευση απόπλου Ε/Γ-Ο/Γ πλοίου και άρση αυτής στη Σάμη Κεφαλληνίας – Τροχαίο ατύχημα στη Ζάκυνθο – Διακομιδές ασθενών
Τις πρώτες πρωινές ώρες σήμερα, ενημερώθηκαν οι Λιμενικές Αρχές της Αγίας Γαλήνης, του Κόκκινου Πύργου και των Καλών Λιμένων για την ύπαρξη λέμβου σε δυσχερή θέση στη θαλάσσια περιοχή 15 ν.μ. νότια νοτιοδυτικά των Καλών Λιμένων. Στο σημείο μετέβη ένα παραπλέον φορτηγό πλοίο σημαίας Μαρόκου, το οποίο περισυνέλλεξε 18 αλλοδαπούς (11 άνδρες, 6 γυναίκες και 1 ανήλικος). Στην περιοχή κατέπλευσε και ένα Περιπολικό πλοίο Λ.Σ.-ΕΛ.ΑΚΤ. (ΠΠΛΣ), στο οποίο μετεπιβιβάστηκαν οι διασωθέντες. Στη συνέχεια, το πλήρωμα του ΠΠΛΣ εντόπισε και περισυνέλεξε τη λέμβο μεταφοράς των αλλοδαπών. Εντός της λέμβου εντοπίστηκαν και περισυλλέχθηκαν 13 σοροί (12 άντρες και 1 γυναίκα). Το ΠΠΛΣ κατέπλευσε στο λιμάνι της Αγίας Γαλήνης, από όπου ένας εκ των διασωθέντων, χωρίς τις αισθήσεις του, διακομίστηκε στο Κέντρο Υγείας Μοιρών, όπου διαπιστώθηκε ο θάνατός του. Επιπλέον, 3 εκ των διασωθέντων (1 άντρας, 1 γυναίκα και 1 ανήλικος) διακομίστηκαν στο Κέντρο Υγείας Σπηλίου και έπειτα στο Γενικό Νοσοκομείο Ρεθύμνου. Οι υπόλοιποι 14 διασωθέντες αναχώρησαν οδικώς, με τη συνοδεία στελέχους του Λιμενικού Σταθμού Αγίας Γαλήνης, για τον προσωρινό χώρο φιλοξενίας στο Ρέθυμνο. Προανάκριση διενεργείται από το Λιμεναρχείο Ρεθύμνου.    
*****
Τις απογευματινές ώρες χθες, ενημερώθηκε η Λιμενική Αρχή της Σάμης Κεφαλληνίας από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου ¨ΑΝΔΡΕΑΣ ΚΑΛΒΟΣ¨ Ν.Π. 10801, ότι κατά την εκτέλεση προγραμματισμένου δρομολογίου του πλοίου από το λιμάνι Πίσω Αετού Ιθάκης προς το λιμάνι Σάμης Κεφαλληνίας, με 4 επιβάτες, 2 Ι.Χ.Ε. και 1 φορτηγό, διαπιστώθηκε βλάβη στη δεξιά κύρια μηχανή. Το πλοίο κατέπλευσε αυτοδύναμα στο λιμάνι της Σάμης και στη συνέχεια, αφού αποβίβασε με ασφάλεια τους επιβάτες, διενεργήθηκε έκτακτη επιθεώρηση από το Τοπικό Κλιμάκιο Επιθεώρησης Πλοίων. Από το Β’ Λιμενικό Τμήμα Σάμης του Λιμεναρχείου Κεφαλληνίας, αρχικά απαγορεύτηκε ο απόπλους του πλοίου, ενώ μετά την προσκόμιση βεβαιωτικού διατήρησης κλάσης από τον νηογνώμονα που το παρακολουθεί, επετράπη η συνέχιση των πλόων του. 
*****
Τις πρωινές ώρες χθες, ενημερώθηκε η Λιμενική Αρχή της Ζακύνθου για τροχαίο ατύχημα, το οποίο έλαβε χώρα επί της παραλιακής οδού Δ. Ρώμα. Ειδικότερα, ένα Ε.Ι.Χ. όχημα με 72χρονο ημεδαπό οδηγό, κατά την πραγματοποίηση οπισθοπορείας, παρέσυρε και τραυμάτισε μία 60χρονη ημεδαπή. Η τραυματίας παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Ζακύνθου «ΑΓΙΟΣ ΔΙΟΝΥΣΙΟΣ», για παροχή των πρώτων βοηθειών. Από το Λιμεναρχείο Ζακύνθου που διενεργεί την προανάκριση, συνελήφθη ο οδηγός του Ε.Ι.Χ., στο πλαίσιο του αυτοφώρου.
*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-76χρονης από το λιμάνι Μαθρακίου προς τον νέο λιμένα Κέρκυρας, με Ναυαγοσωστικό σκάφος Λ.Σ.- ΕΛ.ΑΚΤ.,

-45χρονου από το λιμάνι της Αίγινας προς το λιμάνι του Αγκιστρίου, με Περιπολικό σκάφος Λ.Σ.- ΕΛ.ΑΚΤ.

